六月十三日病起走筆寄仇池
作者：蘇轍
朝代：宋

paragraphs: 入伏節氣變，翛然如九秋。
牆上有短樹，庭下風颼颼。
風來吹我衣，虻蚋各已收。
移床就堂下，仰見月成鈎。
但與支體快，不作腑臟謀。
半夜起寒熱，展轉脫水鰌。
藥劑失先後，欲速反見留。
不免召楊子，把臂揣厥由。
笑我冷治冷，徒爾苦舌喉。
授我桂與薑，乃始與病投。
逾旬不出戶，映牖披重裘。
遥聞南山下，不與他土侔。
山寒雪不解，清氣晝夜浮。
餘冷入市城，煩熱遭濯潄。
况乃郡齋靜，滿地貯清流。
露濕荷葉凈，月上松柏幽。
牆頭白楊樹，秋聲無時休。
夜蜩感寒氣，上樹鳴啾啾。
野鶴弄池水，落拍翅羽修。
此處雖可愛，慎勿恣意遊。
凡人愛凉冷，凉冷乃熱讎。
試掃北窗下，靜卧却所憂。
屏扇去冰雪，虛室風自油。
歲熱强自厚，良藥彼有不。